Ma red kind van verdrinkingDie vinnige optrede van ŉ ma het haar kind van ŉ gewisse dood gered nadat hy Dinsdagmiddag byna in ŉ swembad in Farramere, Benoni, verdrink het. Derrick Banks, ŉ woordvoerder van ER24, het Woensdag aan Maroela Media gesê die kleuter is nog in ŉ ernstige toestand in die Charlotte Maxeke-hospitaal in Johannesburg. “Die ma het die kleuter in die swembad sien dryf en dadelik uit die water gehaal en hulp ontbied,” het Banks gesê. “Sy het mond-tot-mond-asemhaling toegepas totdat paramedici op die toneel gekom en oorgeneem het. Hy is op die toneel gestabiliseer en met ŉ helikopter na die hospitaal geneem. Hy is daar in ŉ ernstige maar stabiele toestand.” Volgens Banks is dit nie seker hoe lank die kind in die water was nie. Hy sê as dit nie vir die ma se vinnige reaksie en kennis van basiese noodhulp was nie, kon die voorval tragies geëindig het.